**PEIPSIÄÄRE VALLA ARENGUKAVA**

**2015-2020**

PEISPSIÄÄRE VALD 2015

**Sisukord**

[SISSEJUHATUS 3](#_Toc438139711)

[1. Peipiääre Valla hetkeolukorra analüüs 4](#_Toc438139712)

[1.1. Geograafiline paiknemine ja ajalugu 4](#_Toc438139713)

[1.2. Loodus ja keskkond 4](#_Toc438139714)

[1.3. Rahvastik 5](#_Toc438139715)

[1.4. Ettevõtlus ja turism 6](#_Toc438139716)

[1.5. Haridus ja kultuur 6](#_Toc438139717)

[1.6. Teenindus, tervishoid ja sotsiaalhoolekanne 8](#_Toc438139718)

[1.7. Tehniline infrastruktuur 9](#_Toc438139719)

[1.8. Sõprussidemed ja koostöö 9](#_Toc438139720)

[1.9. Valla juhtimine 10](#_Toc438139721)

[2. SWOT ANALÜÜS 11](#_Toc438139722)

[3. VISIOON 12](#_Toc438139723)

[3.1. Valdkondlikud arengueesmärgid 12](#_Toc438139724)

[5. ARENGUKAVA ELLUVIIMINE JA UUENDAMINE 16](#_Toc438139725)

[Lisa 1. Tegevuskava 2015-2019 17](#_Toc438139726)

# SISSEJUHATUS

Vastavalt kohaliku omavalitsuse korralduse seaduse § 37-le peab igal vallal või linnal olema arengukava. Arengukava on omavalitsusüksuse pika- ja lühiajalise arengu eesmärke määratlev ja nende elluviimise võimalusi kavandav dokument, mis tasakaalustatult arvestab majandusliku, sotsiaalse ja kultuurilise keskkonna ning looduskeskkonna arengu pikaajalisi suundumusi ja vajadusi ning on aluseks erinevate eluvaldkondade arengu integreerimisele ja koordineerimisele. Mis tahes eelarveaastal peab kehtiv arengukava hõlmama vähemalt kolme eelseisvat eelarveaastat. Kui vallal või linnal on pikemaajalisi varalisi kohustusi või neid kavandatakse pikemaks perioodiks, peab arengukava olema nimetatud varalisi kohustusi käsitlevas osas kavandatud selleks perioodiks. Hiljemalt iga aasta 1. oktoobriks vaatab volikogu läbi valla või linna arengukava ja võtab vastu otsuse selle täitmise ja vajadusel muutmise kohta. Arengukava on aluseks vallaeelarve koostamisele, investeeringute kavandamisele ja nende jaoks rahaliste ja muude vahendite taotlemisele nende allikast sõltumata, laenude võtmisele, kapitalirendi kasutamisele ja võlakirjade emiteerimisele. Arengukava vastuvõtmine ja muutmine kuulub volikogu pädevusse.

Käesolev dokument on Peipsiääre valla arengukava aastateks 2015-2020. Valla arengukava on dokument, mis kirjeldab antud omavalitsusüksuse majandusliku ja sotsiaalse olukorra ning keskkonnaseisundi käesoleval ajal. Märgistab pikemaajalise tegevuse kavandamise ning edasise arengu suundi ja eelistusi lähtudes reaalsetest vajadustest ja pidades silmas võimalusi. Hallatavate asutuste ja prioriteetsete valdkondade arengukavad on täpsustavad dokumendid, mis kinnitatakse eraldi.

Arengukava koosneb linna lühikirjeldusest, visioonist ja strateegilistest eesmärkidest, SWOT-analüüsist, hetkeolukorra kirjeldustest, probleemidest ning eesmärkidest valdkondade kaupa ning tegevuskavast, kus on kirjas tegevused eesmärkide saavutamiseks.

# 1. Peipiääre Valla hetkeolukorra analüüs

## 1.1. Geograafiline paiknemine ja ajalugu

Peipsiääre vald asub Tartu maakonna idaosas, geograafiline asend Ida-Eestis jätab ta Eesti mõõtmetes nii riigi kui maakonna ääremaaks, hoolimata Tartu lähedusest.

Peipsiääre vald piirneb kahe naabervallaga: põhja pool Alatskivi vald, idast ja lõunast Vara vald. Valla idapiir ühtib Peipsi järvega. Valla keskus asub Kolkja alevikus. Kolkja asub maakonnakeskusest Tartust 50 km. Kaugus Alatskivini on Kolkjast 8 km, Koosa külani 26 km. Ühendus keskustega on kehv.

Valla pindala on 31 km2. Oma pindalalt on Peipsiääre vald Tartu maakonna ja Eesti üks väiksemaid valdu. Rahvaarv Statistikaameti andmetel on 676 elanikku (seisuga 01.01.2015.a.), mis asetab valla samuti väiksemate hulka.

Peipsiääre vald hõlmab kolm ligi 400 aasta eest siia asunud põliste kommetega vene vanausuliste alevikku (Kolkja, Kasepää, Varnja) ning kaks küla (Sipelga ja Savka). Kahel pool asulaid läbivat tänavat paiknevad tihedalt kõrvuti eriilmelised nikerdustega kaunistatud elamud. Valla keskuseks on Kolkja alevik. Aastasadu on siinsed elanikud püüdnud säilitada oma kultuuri, usku, traditsioone. Põhilisteks elatusallikateks on läbi aegade olnud sibulakasvatus ning kalapüük.

Maastikus valitsevad niisked rohumaad ja liivastele tasandikele rajatud köögiviljaaiad. Kogu järve randa palistavad kalurikülad, mis nüüd koondatud kolme peamisse asulasse – Kolkja (end. Savka, Suur- Väike-Kolkja ja Sohvia), Kasepää (Vana- ja Uus-Kasepää) ning Varnja alevikku.

Vallas asub neli vanausuliste palvelat: Varnja, Kasepää, Suur-Kolkja ning Väike-Kolkja palvelad. Nendes asuvad hinnalised ikoonid ning pühad raamatud, milledest enamus on muinsuskaitse all.

## 1.2. Loodus ja keskkond

Peipsiääre vald paikneb Peipsiääre madalikule iseloomulikul lauskmaal. Olulisi loodusressursse vallas ei asu. Kuna vallas ei ole tööstust, ega ka katlamaju on reostusolukord hea. Maanteede ääres esineb maapinnareostust, mis on korraldatav elanikkonna keskkonnaalase teadlikkuse kasvatusega. Samuti, pole kõigile valla elamutele sõlmitud prügiveo lepinguid.

Peipsiääre valda läbivad Kargja jõgi, Saburi oja ning Varnja ja Rehemetsa peakraavid. Veel on kaks tehisjärve: Kalsoni tiik ja Varnja poldri tiik. Peipsi järv on Euroopas suuruselt neljas järv. Valla piiriks oleva Peipsi järve kalda alad on kaetud pillirooga ning suuremal määral võsastunud. Kalda vahetus läheduses asuvad kalade kudemisalad. Suuremad metsaalad asuvad valla lääneosas. Kaitse alla ei ole siin metsi võetud.

Kasutatava maa üldpindala on 2041 ha, sellest haritavat maad 235 ha, looduslikku rohumaad 112 ha ja metsamaad 1694 ha .

Valla piirkonda iseloomustab suurem aktiivsete õhutemperatuuride summa, pikem vegetatsiooniperiood, väiksem sademete hulk kui Eesti keskmisena. Oma mõju kliima pehmendajana mängib Peipsi.

Valla absoluutne kõrgus merepinnast on 30-34 m. See on ainult natukene üle keskmise Peipsi järve veetaseme (30 m). Siinsed mullad kuuluvad Varnja -Võõpsu mullastiku valdkonda, kus valitsevad niisked ja liigniisked leet-, glei- ja turvastunud leet-glei mullad. Vähem on leedemuldi ja soomuldi. Põllumaa vähesus ja raskesti haritavus (põhjavee kõrge taseme tõttu on maad liigniisked) on tinginud pikaajalise maakuivenduse vajaduse. Maapinnalt lähtuv esimene põhjavee kiht asub 5-15 m sügavusel ja selle liikumissuund on läänest ida (Peipsi järve) suunas.


Valla territooriumi lõunatipus asuvad Natura 2000 alad – Emajõe Suursoo loodusala ning Emajõe suudmeala ja Piirisaare linnuala. Valla põhjapiiri kalda-ala jääb Lahepera hoiuala koosseisu.

## 1.3. Rahvastik

Peipsiääre valla elanike arv seisuga 01.01.2015 oli 676 inimest ning rahvastiku tihedus 21,8 inimest ruutkilomeetril, mis on väiksem Tartumaa keskmisest (50,6 inimest km2). Valla elanike arv on kümne aasta jooksul vähenenud 334 inimese võrra ehk u. 33%. Valda iseloomustab rahvastiku üldine vähenemine nagu enamikes teisteski Eesti valdades. Rahvaarvu langus on tingitud nii negatiivsest loomulikust iibest kui ka rändesaldost.

Iga aasta 1. jaanuari seisuga oli rahvaarv Peipsiääre vallas järgmine:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 2005 | 2006 | 2007 | 2008 | 2009 | 2010 | 2011 | 2012 | 2013 | 2014 | 2015 |
| 1010 | 980 | 950 | 930 | 890 | 840 | 810 | 717 | 708 | 700 | 676 |



**Joonis 1.** *Peipsiääre valla rahvastiku muutuste dünaamika perioodil 2005-2015* (allikas: Statistikaamet)

Vallas elavast 676 inimesest 49,6% on mehed ja 50,4% on naised. Kogu elanikkonnast on tööealisi 52,2% ja pensioniealisi 33%, õpilasi ning koolieelikuid on kokku 14,8%.

Rahvastiku areng sõltub suurel määral riigi rahvastiku- ja regionaalpoliitikast. Vald omalt poolt saab rahvaarvu püsimisele kaasa aidata vaid kaudsete vahenditega. Rahvastik võib suureneda sisserände tulemusena.

## 1.4. Ettevõtlus ja turism

Kohaliku elanikkonna majanduslik aktiivsus on suhteliselt madal. Eraettevõtluses suurimad tööandjad tegelevad kalapüügi ja -töötlemisega. Antud tegevusalad on seotud aga kalavarude ja püügikvootidega, mis pärsib ettevõtluse arengut nendes valdkondades. Traditsiooniline sibula ja köögiviljakasvatus on ahenenud ebapiisavate turustusvõimaluste tõttu. Kuna sibula kasvatamine toimub Peipsiääre vallas aastasadu kestnud traditsioonide järgi ning tavaliselt ei kasutata töö tõhustamiseks põllumajandustehnikat ning keemilisi väetisi, on sibula saaki raske ette ennustada, kuid kliendid soovivad suuremaid tellimusi juba varakult kokku leppida.

Ettevõtluse pärssivateks teguriteks on ka kvalifikatsiooni puudumine tööealisel elanikkonnal, vähene initsiatiivikus ning kartus läbikukkumise ees. Ettevõtlusega on raske alustada ka algkapitali puudumise tõttu.

Peipsiääre valla perspektiivseks majandusliku arengu mootoriks võib pidada turismi valdkonna. Mitmed vallas tegutsevad ettevõtted ja mittetulundusühingud on valinud endale just selle tegevussuuna, kuid nende suurus ning pakutavate teenuste valik ei ole piisavad. Hetkel pakuvad majutusteenust vaid Mesi Tare kodumaja ning Kolkja Puhkeküla, kuid mitmed teised ettevõtjad plaanivad rajada majutusasutusi. Nii turistidel kui kohalikul elanikkonnal on võimalik kasutada Kolkja Puhkeala randa. Kolkja Puhkeala edasiseks arendamiseks on vald algatanud detailplaneeringu koostamist.

## 1.5. Haridus ja kultuur

Kuni XIX sajandi lõpuni ei olnud Peipsiääre valla territooriumil ühtki kooli. Olid üksikud inimesed, kes oskasid kiriku-slaavi keelt ja õpetasid seda ka lastele. Näiteks õpetas Varnja külas lastele matemaatikat keegi erusoldat. Õpetamise eest tuli tasuda. Lähim kool asus Alatskivil, kus toimus õppetöö eesti keeles. Esimesed andmed Kolkja Põhikooli algusest on aastast 1901. Esimesed kirjalikud andmed (õppenõukogude protokollid) on aastast 1929.

Kolkja Põhikool asub Tartumaal Peipsiääre valla territooriumil 48 kilomeetri kaugusel Tartu linnast. Kolkja Põhikoolis käivad Vara, Alatskivi ja Peipsiääre valla ning Tartu linna territooriumil elavad lapsed. 01.09.2015.a seisuga õpib koolis 40 õpilast. Õpilaste vähesuse tõttu toimub õppetöö liitklassides.

Koolil on 1 arvutiklass (10 töökohta), logopeedi kabinet, söökla, puutöökoda, õpetajate tuba, direktori ja sekretäri kabinet, spordisaal, raamatukogu, riidehoid, klassiruumid (8). Staadioni koolil ei ole. Sportimiseks on võimalik kasutada ilma erivarustuseta muruväljak kooli territooriumil. Koolis on professionaalne, asjatundlik ning kutsealaselt pädev pedagoogiline personal, kes suudab luua tingimused kõikide õpilaste arenguks. Kõigil õpetajatel on olemas nõutavad eesti keeleoskuse tunnistused. Pedagoogiline koosseis on vastavuses õppekava nõuetega.

Algharidust Peipsiääre valla lastele pakub Kolkja lasteaed „Päike“. Lasteaia põhitegevuseks on lastele alushariduse andmine ja laste ettevalmistamine kooliks. Eesmärgiks on kindlustada lastele turvaline ja lapsesõbralik keskkond ning laste igakülgne areng. Lasteaias on 16 õpilast.

Hariduskulud on Peipsiääre valla eelarve suuremaid kuluartikleid. Kuna esmatähtis on hea haridustaseme tagamine õpilastele, tuleb kaaluda rahaliste vahendite kokkuhoidmise võimalusi koolihoone halduskuludelt. Tõsiselt tuleks kaaluda kooli õliküttel põhineva küttesüsteemi üleviimist keskkonnasõbralikumal ning majanduslikult tasuvamal kütteallikal toimivale küttesüsteemile, näiteks maaküttele.

Huviharidust pakuvad Peipsiääre vallas Kolkja Põhikooli, Kolkja Rahvamaja Varnja Pereseltsi ning Peipsimaa Külastuskeskuse juures tegutsevad huviringid, mis pakuvad huvitegevust erinevate põlvkondade esindajatele. Mitteformaalse õppe juurutamiseks on loodud ka Peipsiääre Avatud Noortekeskus, kuid noored ei ole veel jõudnud seda omaks võtta. Huvitegevuse järjepidevuse tagamiseks on vaja pidevalt soetada ning kaasajastada huvitööks vajalikke vahendeid ning päevakorral on ka Kolkja Rahvamaja maaküttele üleviimine ja remont.

Peipsiääre vallas toimib 2 raamatukogu – Kolkjas ja Varnjas. Nad on läbi aegade olnud tähtsad kohaliku elanikkonna jaoks. Seoses trükiväljaannete kallinemisega ning infotulva järsu tõusuga on veelgi enam kasvanud elanikkonna vajadus raamatukogude poolt pakutavate teenuste järele. Selle kinnituseks on asjaolu, et vaatamata rahvastiku mõningasele vähenemisele ning vananemisele piirkonnas, on meie raamatukogude lugejate arv püsinud suhteliselt stabiilsena. Kolkja raamatukogu pakub avaliku interneti kasutamise võimalust.

Viimaste aastateni olid valla kultuurielu peamisteks sisustajateks Kolkja Rahvamaja ning Varnja Pereselts, kuid tänaseks on see olukord muutunud. Erinevaid kultuuri- ja rahvaüritusi on hakanud korraldama Peipsiääre vallas tegutsevad mittetulundusühingud ja ettevõtted. Kolkja alevikus edukalt tegutseb MTÜ Piiri Peal ning selle poolt hallatav Peipsimaa Külastuskeskus, Kasepääl toimetab Ambulartoorium ning Varnjas avas oma uksed Voronja Galerii. Kuigi nende tegevused on suunatud pigem Peipsiääre valla külastajatele, võtavad nendest osa ka kohalikud elanikud.

Peipsiääre vallas on kaks vanausuliste kultuuri tutvustavat muuseumit – Kolkja Vanausuliste Muuseum ning Elava Loo Muuseum Varnjas. Muuseumite eksponaadid on kohalike elanike poolt annetatud. Vald toetab muuseumite tegevust ning renoveerib nende hooned etappide kaupa. Kolkja Muuseumi, mis on valla suurimaks turismimagnetiks, laiendamist on kavandatud mitmeid aastaid ning tehtud on suurem osa eeltööst – koostatud detailplaneering ning väga põhjalik ehitusprojekt. Kuid rahaliste vahendite nappuse tõttu, pole suudetud seda teostada.

|  |  |  |
| --- | --- | --- |
| Registri nr | Objekt | Asukoht |
| 4260 | Kasepää kalmistu | Kasepää alevik |
| 4261 | Kolkja kalmistu | Kolkja alevik |
| 4262 | II maailmasõjas hukkunute ühishaud | Kolkja alevik, Kolkja kalmistu |
| 4263 | Varnja kalmistu | Varnja alevik |
| 4264 | Varnja vanausuliste kalmistu | Varnja alevik |

**Tabel 1.** *Peipsiääre vallas paiknevad kultuurimälestised (kinnismälestised).*

## 1.6. Teenindus, tervishoid ja sotsiaalhoolekanne

Sotsiaalne keskkond on suhteliselt turvaline. Riskirühmadele on tagatud sotsiaalsete teenuste kättesaadavus. Valla eelarvest on toetatud vähekindlustatute toimetulekut, eraldades selleks rahalisi vahendeid. Peipsiääre valla sotsiaalhoolekande eest vastutab ja seda korraldab vallavalitsuse sotsiaalnõunik. Sotsiaaltöö tegevus on suunatud probleemide lahendamisele inimsuhetes ning inimeste nõustamisele, suurendamaks nende heaolu. Aidatakse kaasa inimeste ühiskonnas toimetuleku ja osalemisvõime paranemisele.

Peipsiääre Vallavalitsuse poolt pakutavad sotsiaalteenuseid:

* sotsiaalnõustamine
* isiku paigutamine hoolekandeasutusse vallavalitsuse kulul ( kui puuduvad seadusjärgsed ülalpidajad)
* eakate inimeste ja puuetega inimeste transport
* hooldaja vormistamine
* abivahendite rentimise vormistamine
* nõustamine pereküsimustes
* koolikohustuslike laste arvestuse pidamine ja koolikohustuse täitmise kontrollimine koostöös koolidega

Perearsti ning apteegi töö korraldamine on parandanud tervishoiuteenuste kvaliteeti. Vallas töötab konstaabel. Kiirabi ja päästeteenistus asuvad vallast 8-20 km kaugusel Alatskivil, millega on tagatud piisav hädaabiteenus.

Vallas tegutseb neli toidupoodi, ehituspood, restoran, piirkonnas tegutseb ka „autolavka“. Peipsimaa Külastuskeskuses tegutseb „Tädi Šura käsitöökohvik“. Muud teenindusvaldkonnad, näiteks hambaravi, bensiinijaam, juuksur ja pangaautomaadid vallas puuduvad.

## 1.7. Tehniline infrastruktuur

Peipsiääre valla haldusüksuses asub kokku 23,79 km avalikke riigimaanteid ja 23,93 km kohalikke teid. Olulisemasse tõmbekeskusesse, Tartusse, on Kolkja alevikust 48 kilomeetrit. Enamik valla territooriumil asuvatest teedest on asfaltkattega teed. Valda ei läbi ükski raudtee ega riikliku tähtsusega maantee. Peipsiääre valda läbivad 9 bussiliini. Bussid liiguvad hommiku- ja õhtupoole, pühapäevadel aga liigub ainult kaks bussi päevas.

Peipsiääre vallas on olemas kaks sadamat – Kolkja ja Varnja sadam. Need on erakalasadamad. Varnjas asub ka piirivalvesadam. Peipsi järve kaldal on kokku 31 pisikanalit, mis on eraisikute kasutuses.

Kuna Peipsiääre vallal ei ole ühist veevärki, siis iga majapidamine saab oma tarbeks vajamineva vee salvkaevudest. Ühtne reovee kogumissüsteem Peipsiääre vallas puudub. Mõnel üksikul majapidamisel on olemas oma kogumiskaev. Valla asutuste reovesi on juhitud reoveekogumis-kaevudesse, kust see vastavalt vajadusele ära veetakse. Puhastusseadmed on olemas Kolkja Põhikoolil ja kultuurimaja-restoranil.

Peipsiääre vallas ei ole prügilaid ega ka ohtlike jäätmete kogumiseks mõeldud konteinereid. Vallal on sõlmitud leping firmaga Ragn-Sellsiga, kes kord nädalas viib pürgi ära. Eraisikud toovad oma prügi valla konteineritesse, mis asuvad Varnjas (2), Kasepääl (2) ja Kolkjas (2). Vallal on omakorda sõlmitud leping eraisikutega prügi äraveoks.

Peipsiääre vallas asuvad järgnevad alajaamad:

1. KOLKJA 160kV kioskalajaam

2. SASSI 250 kV komplektalajaam KTPN

3. RAUA 100 kV mastalajaam

4. SOFIA 100 kV mastalajaam

5. SIPELGA 100 kV komplektalajaam KTP

6. KASEPÄÄ 160 kV komplektalajaam KTPN

7. KINGA 100 kV mastalajaam (tarbija omand- õmblustsehh)

8. KÕRKJA 250 kV komplektalajaam KTPN

9. VARNJA 160 kV kioskalajaam

10. AHVENA 100 kV komplektalajaam KTP

Telefoniside võimalused vallas on piisavad. Vallavalitsusel ning Kolkja ja Varnja raamatukogudes on interneti püsiühendus.

## 1.8. Sõprussidemed ja koostöö

Peipsiääre valla ühiskondlike organisatsioonide arv on viimaste aastate jooksul pidevalt tõusnud. MTÜ-de toetusfondid pakuvad inimestele tuge oma soovide realiseerimisel, kuna valla enda võimalused kohalikku elu korraldada ei ole piisavad. Samas ei ole valla ja selles tegutsevate MTÜ-de vaheline koostöö siiani ladusalt toiminud.

## 1.9. Valla juhtimine

Valla kõrgeimaks kohalikuks võimuorganiks on vallavolikogu. Peipsiääre valla volikogus on 9 liiget, tööd juhib volikogu esimees. Volikogu istungid toimuvad üldjuhul kord kuus.

Volikogu juures on moodustatud 3 alalist komisjoni:

* eelarvekomisjon
* revisjonikomisjon
* sotsiaalkomisjon

Peipsiääre vallavalitsus on 6-liikmeline. Vallavalitsuse istungid toimuvad harilikult kord kuus.

Vallal on oma koduleht (www.peipsiaare.ee), mille info adekvaatsuse eest vastutab vallavalitsus. Vallal puudub oma ajaleht, kuid kõikide olulisemate kohalike teadete edastamiseks kasutatakse ajalehte „Peipsirannik“.

Haldusreformi toimumise korral oleks Peipsiääre vallal mitu arvestatavat ühinemisvõimalust naaberomavalitsustega. Igapäevaelus tekitaks ühinemine aga tõenäoliselt palju probleeme ja kitsaskohti ning käesoleval hetkel on Peipsiääre vald otsustatud iseseisvalt jätkata.

# 2. SWOT ANALÜÜS

SWOT analüüsi eesmärgiks on kaardistada valla arengut puudutavad tegurid.

***Sisemise keskkonna tegurid e. vallasisesed tugevused ja nõrkused:***

**Tugevused** on valdkonnad, mida võib lugeda piirkonna positiivse arengu alustaladeks. Nendeks on ressursid, millele saab loota ehk piirkonna unikaalsus. Neil on peale varuksolemise ka väga oluline funktsioon nõrkuste ja ohtude vastu võitlemisel.

**Nõrkused** koosnevad teguritest, mida võiks nimetada piirkonna valupunktideks. Et neid tegevuskava koostamisel arvesse võtta, tuleb need kõigepealt teadvustada. Kui tugevused võivad muutuda mittekasutusele võtu korral nõrkusteks, siis nõrkusi tuleb püüda iga hinna eest muuta tugevuseks.

***Välise keskkonna tegurid e. vallavälised võimalused ja ohud:***

**Võimalused** on muust maailmast lähtuvad positiivsed mõjud piirkonnale. Need on tegurid, mida on võimalik kasutada valla arengu parendamiseks.

**Ohud** on muust maailmast lähtuvad negatiivsed mõjud. Tuleb nad kõigepealt teadvustada, kui suured nad on ning mil määral nad mõjutavad. Ohtude puhul on oluline nende võimalik vältimine, mõju vähendamine enda nende vastu kindlustamine, seda väliste võimaluste peale toetudes.

|  |  |
| --- | --- |
| **Sisemised** | **Välised** |
| Tugevused (unikaalsus)   * Peipsi järve lähedus * Ainulaadne kultuuriline taust * Kaunis loodus * Peipsi sibul * Mahepõllumajandus * Arenev mittetulunduslik sektor * Turvaline ja puhas elukeskkond * Vajalike esmatasandi teenuste kättesaadavus | Võimalused (välised positiivsed mõjud)   * Ettevõtluse mitmekesistamine * Turismiteenuste arendamine * Investorite kaasamine * Veeturismi arendamine * Huvi kohaliku kultuuri vastu * Mahetoodete populaarsus * Peipsi sibul * Suurürituste korraldamine * Projektitoetuste taotlemine |
| Nõrkused (probleemid)   * Ääremaa * Kehv transpordiühendus keskustega * Töökohtade puudus * Vananev elanikkond * Vähene sündimus * Konkurentsivõimelise majutusvõimaluse puudumine * Madalad sissetulekud * Elanikkonna vähene initsiatiivikus * Piiratud võimalustega valla eelarve | Ohud (pudelikaelad)   * Omavalitsuste rahastamine * Haldusreform * Põhikooli muutumine kaheastmeliseks * Rahvastiku jätkuv vähenemine * Pärandkultuuri kadumine * Riiklike prioriteetide muutused * Investorite vähene huvi piirkonna vastu |

# 3. VISIOON

Peipsiääre valla arengustrateegia lähtealuseks on Peipsiääre valla visioon, mis on sõnastatud erinevate valdkondade – keskkond, ettevõtlus, haridus, turism jm – visioonide kokkuvõttena. Kõikide valdkondade puhul saab omakorda välja tuua konkreetse valdkonna peamise eesmärgi/eesmärgid ning nende eesmärkideni jõudmiseks vajalikud vahendid ja tegevused.

Peipsiääre valla tunnuslause/ moto: ***Peipsiääre vald – loodus, rahu, armastus!***

Peipsiääre valla visioon on sõnastatud järgmiselt:

|  |
| --- |
| **Peipsiääre vald on aastal 2020 mõnusa eluskeskkonnaga ja ainulaadse kultuuripärandiga Peipsiveere suurim turismimagnet.** |

## 3.1. Valdkondlikud arengueesmärgid

***1.Peipsiääre vald kui mõnus elukeskkond***

***2.Kultuurilise omapära säilitamine ja kodukoha väärtustamine***

***3.Mitmekesise ja kohaliku toorainet väärtustava ettevõtluse arendamine***

***1.Peipsiääre vald kui mõnus elukeskkond***

|  |  |
| --- | --- |
| **Tegevussuunad** | **Saavutamise strateegia** |
| Jätkusuutliku sotsiaalse infrastruktuuri tagamine | * Valla liiklusmärkide täiendamine * Ventilatsioonisüsteemi rajamine Kolkja Põhikooli spordisaalis * Perearstipunkti ja apteegi üleviimine vallamaja hoonesse |
| Kvaliteetsete avalike teenuste ja avaliku halduse tagamine | * Avalikeks huvideks vajalike maade munitsipaliseerimine * Koduhoolduse arendamine valla võimaluste piires * Turvalisuse suurendamine koostöös politseiga ja ennetustöö abil * Hoida alal erinevad KOV pädevuses olevad sotsiaaltoetused * Osalemine maakondlikes haridus- ja sotsiaalhoolekande organisatsioonides * Vallaametnike täiendkoolitus ja töökeskkonna kaasajastamine |
| Teede ja energia kvaliteedi parandamine | * Iga-aastase teehoiukava koostamine * Probleemsete vallateede kaardistamine ja korrastamine * Talihoolduse tagamine teedel * Bussiootepaviljonide remont, hooldus * Tänavavalgustuse üleviimine LED valgustitele * Valla energiasüsteemi parendamine |
| Looduskeskkonna parendamine | * Keskkonna ja jäätmekäitlusalane teavitustöö * Jäätmete kogumise süsteemi edasiarendamine * Talgute korraldamine ja heakorrakampaaniad * Turismi arengukava (korraldada ümarlaud) |

***2.Kultuurilise omapära säilitamine ja kodukoha väärtustamine***

|  |  |
| --- | --- |
| **Tegevussuunad** | **Saavutamise strateegia** |
| Huvitegevuse ja enesetäiendamisvõimaluste laiendamine | * Korraldada erinevaid nõuande ja nõustamiskursusi, avalikke loenguid, terviseedendus, lastevanemate koolitused, arvuti- ja interneti koolitused * Huvitegevuse jätkuv toetamine ja koostöö naabervaldade ning kodanikuühenduste huvitegevusega * Täiendavate kooskäimiskohtade arendamine * Kolkja Rahvamaja üleviimine maaküttele * Uute tegevusringide algatamine * Suvekoolid, väljasõidud, spordivõistlused |
| Kohaliku kultuuri kandjate väärtustamine | * Iga aastased tunnustamisürituste sisseviimine ja jätkuv teostamine: edukate õpilaste tunnustamine ja motiveerimine * Kohalike kodulugude ja pärimuste säilitamise ja kogumise propageerimine * Miljööväärtuste säilitamine hoonete ehitamisel ja renoveerimisel |
| Kultuuriobjektide korrastamine, eksponeerimine ja kasutamine | * Kalmistute korrastamine * Kolkja Muuseumi laiendamine * Varnja Elava Loo Muuseumi igapäevase lahtioleku tagamine suvisel turismihooajal * Muuseumite ekspositsioonide täiendamine * Kolkja Rahvamaja renoveerimine * Kolkja Külaplatsi korrastamine |
| Ühistegevuste aktiveerimine ja soodustamine | * Regiooni puudutavates ühisprojektides osalemine * Seltsitegevuste ja koostöövõrgustike soodustamine ja toetamine * Erinevate sektorite koostööprojektide toetamine ja ettevõtjate kaasamine arendustegevusse või ühistegevusse * Traditsiooniliste kultuuriürituste jätkuv toetamine * Kolkja Puhkeala edasiarendus * Ujumiskohtade loomine Kasepää ja Varnja alevikes * Uute rahvaürituste korraldamine |
| Kvaliteetne ja kodulähedane haridussüsteem ja noorsootöö | * Põhikooli tegevuse jätkumise tagamine * Lasteaed-põhikooli moodustamine * Jätkata õpilaste vedu olemasolevatel liinidel ja eesmärkidel. Õpilaste sõitude kompenseerimine olemasolevatel liinidel ja eesmärkidel. * Liitklasside süsteemi korrastamine * Põhikooli inventari kaasajastamine * Valla kodulehe täiustamine ja korrigeerimine igal aastal * Noortekeskuse inventari soetamine * Noorteprojektide toetamine |
| Vanausuliste kultuuri säilitamine | * Ikoonide ning palveraamatute restaureerimine * Palvemajade vajaduspõhine renoveerimine * Kõigi palvemajade üleviimine maaküttele * Usuõpetuse ringi toimimise tagamine * Tütarlaste koori Rusalia tegevuse toetamine * Teiste vanausuliste kogudustega suhete säilitamine |

***3.Mitmekesise ja kohaliku toorainet väärtustava ettevõtluse arendamine***

|  |  |
| --- | --- |
| **Tegevussuunad** | **Saavutamise strateegia** |
| Kohalikel ressurssidel baseeruva ettevõtluse soodustamine | * Kasepää sadama arendamine ja välja ehitamine * Pidev e-teenuste arendamine ja valla kodulehe kaudu kättesaadavaks tegemine * Bussiühenduse parendamine * Sibulakasvatuse populariseerimine * Peipsi Sibula kaubamärgi patenteerimine ning turustamine * Kalapüügi populariseerimine * Kohalike ettevõtjate nõustamine * Koostöö edendamine kohalike ettevõtjate vahel * Käsitöö ja suveniirimajanduse arendamine * Maksu- ja ettevõtlusalaste koolituste organiseerimine * Valla mainekujundusega tegelemine: viidad, trükised (sh ettevõtjate omad) * Välisinvestorite kaasamine * Mahepõllumajanduse propageerimine |
| Turismi arendamine | * Turismi arengu soodustamine: matkarajad, kämpingud, ujumiskohad * Rannaalade korrastamine * Lahepera-Liivanina loodusharidusliku matkaraja arendamine * Vaatetorni rajamine Kolkja Muuseumi vahetus läheduses * Kolkja Puhkeala edasiarendus * Majutusvõimaluste tekkimise soodustamine * Turismitoodete väljaarendamine |
| Peipsi Sibula kasvatamise säilitamine | * Sibulakasvatuse populariseerimine * Peipsi Sibula kaubamärgi patenteerimine ning turustamine * Kohalike sibulakasvatajate toetamine |

# 5. ARENGUKAVA ELLUVIIMINE JA UUENDAMINE

Peipsiääre valla arengukava uuendamine ja muutmine toimub järgides KOKS §37 ja Peipsiääre valla põhimääruse §42 sätteid.

Peipsiääre valla arengukava või tema muudatuste vastuvõtmise järel koostatakse või uuendatakse tegevuskava järgnevaks neljaks eelarveaastaks. Vajadusel korrigeeritakse eelarvestrateegiat ja teisi valla arengut käsitlevaid dokumente.

Iga eelarveaasta lõppemise järel tehakse arengukava möödunud jooksva aasta ülesannete täitmise analüüs ja hindamine. Vastavalt analüüsi ja hindamise tulemustele ajakohastatakse kehtivat arengukava.

Analüüsi võimalikkuse tagamiseks tuleb arengukava täitmist jälgida ja selleks on oluline määratleda lähteandmed ning tegevuskava peab sisaldama ka jälgimist võimaldavaid indikaatoreid ja hindamiskriteeriume.

Iga-aastaselt koos täitmise analüüsiga vaadatakse üle ka valla olukorda kirjeldav andmestik ja uuendatakse seda vastavalt muutustele.

# Lisa 1. Tegevuskava 2015-2019

|  |  |  |  |  |  |
| --- | --- | --- | --- | --- | --- |
| **Investeeringuprojektid** | **2015** | **2016** | **2017** | **2018** | **2019** |
| **1.Kolkja lasteaia mänguväljak** | **23 457,00** |  |  |  |  |
| *Sh toetuse arvelt* | 23 457,00 |  |  |  |  |
| *Sh omaosalus* | 0,00 |  |  |  |  |
| **2.Varnja Muuseumi kanalisatsiooni ja veesüsteemi rajamine** | **10 500,00** |  |  |  |  |
| *Sh toetuse arvelt* | 8 925,00 |  |  |  |  |
| *Sh muude vahendite arvelt (omaosalus)* | 1 575,00 |  |  |  |  |
| **3.Koolisöökla põranda remont** | **5 349,78** |  |  |  |  |
| *Sh toetuse arvelt* | 5 000,00 |  |  |  |  |
| *Sh muude vahendite arvelt (omaosalus)* | 349,78 |  |  |  |  |
| **4.Spordisaali põranda remont** | **3 732,00** |  |  |  |  |
| *Sh toetuse arvelt* | 3 000,00 |  |  |  |  |
| *Sh muude vahendite arvelt (omaosalus)* | 732,00 |  |  |  |  |
| **5.Puude langetamine kalmistustel** | **2080** |  |  |  |  |
| *Sh toetuse arvelt sh laululava* | 1800 |  |  |  |  |
| *Sh muude vahendite arvelt (omaosalus)* | 280 |  |  |  |  |
| **6.Varnja kalmistu aia osaline renoveerimine** | **2700,25** |  |  |  |  |
| Sh toetuse arvelt | 2700,00 |  |  |  |  |
| *omaosalus* | 00,25 |  |  |  |  |
| **7.Rahvamaja maaküttesüsteem** |  | **33 391,20** |  |  |  |
| *Sh toetuse arvelt* |  | 28 382,52 |  |  |  |
| *Sh muude vahendite arvelt (omaosalus)* |  | 5 008,68 |  |  |  |
| **8.Kolkja puhkeala detailplaneeringu koostamine** |  | **9 500,00** |  |  |  |
| *Sh toetuse arvelt* |  | 8 075,00 |  |  |  |
| *Sh muude vahendite arvelt (omaosalus)* |  | 1 425,00 |  |  |  |
| **9.Ventilatsioonisüsteemi rajamine Kolkja Põhikooli spordisaali** |  | **15 000,00** |  |  |  |
| *Sh toetuse arvelt* |  | 12750,00 |  |  |  |
| *Sh muude vahendite arvelt (omaosalus)* |  | 2250,00 |  |  |  |
| **10.Kolkja Muuseumi laiendamine** |  | **150 000,00** |  |  |  |
| *Sh toetuse arvelt* |  | 126 197,00 |  |  |  |
| *Sh muude vahendite arvelt (omaosalus)* |  | 23 803,00 |  |  |  |
| **11. Varnja kalmistu piirdeaia renoveerimine** |  | **3 000,00** |  |  |  |
| *Sh toetuse arvelt* |  | 2700,00 |  |  |  |
| *Sh muude vahendite arvelt (omaosalus)* |  | 300,00 |  |  |  |
| **12.Puude langetamine kalmistutel** |  | **2 000,00** |  |  |  |
| *Sh toetuse arvelt* |  | 1 800,00 |  |  |  |
| *Sh muude vahendite arvelt (omaosalus)* |  | 200,00 |  |  |  |
| **13.Teeäärsete kraavide korrastamine** |  | 5 000,00 |  |  |  |
| *Sh toetuse arvelt* |  | 0,00 |  |  |  |
| *Sh muude vahendite arvelt (omaosalus)* |  | 5 000,00 |  |  |  |
| **13.Kasepää sadama-puhkeala detailplaneeringu koostamine** |  |  | **18 000,00** |  |  |
| *Sh toetuse arvelt* |  |  | 15 300,00 |  |  |
| *Sh muude vahendite arvelt (omaosalus)* |  |  | 2 700,00 |  |  |
| **14.Kolkja Põhikooli küttesüsteemi õliküttelt maaküttele üleviimine** |  |  | **34 000,00** |  |  |
| *Sh toetuse arvelt* |  |  | 28 900,00 |  |  |
| *Sh muude vahendite arvelt (omaosalus)* |  |  | 5100,00 |  |  |
| **15.Kasepää sadama-puhkeala projekteerimine** |  |  |  | **20 000,00** |  |
| *Sh toetuse arvelt* |  |  |  | 17 000,00 |  |
| *Sh muude vahendite arvelt (omaosalus)* |  |  |  | 3 000,00 |  |
| **16.Vaatetorni ehitamine Kolkja Muuseumi lähedale** |  |  |  | **50 000,00** |  |
| *Sh toetuse arvelt* |  |  |  | 42 500,00 |  |
| *Sh muude vahendite arvelt (omaosalus)* |  |  |  | 7500,00 |  |
| **17.Kolkja puhkeala edasiarendus** |  |  |  |  | 32 000,00 |
| *Sh toetuse arvelt* |  |  |  |  | 27 200,00 |
| *Sh muude vahendite arvelt (omaosalus)* |  |  |  |  | 4 800,00 |
| **18. Kasepää sadama-puhkeala edasiarendus** |  |  |  |  | **60 000,00** |
| *Sh toetuse arvelt* |  |  |  |  | 51 000,00 |
| *Sh muude vahendite arvelt (omaosalus)* |  |  |  |  | 9 000,00 |